L-UE qed tirriforma l-iskema tagħha għall-iskambju ta' kwoti tal-emissjonijiet (ETS). Kif taħdem? Fis-27 ta' Frar 2018, il-Kunsill approva formalment ir-riforma tal-i skema tal-UE għall-iskambju ta' kwoti tal-emissjonijiet (ETS) għall-perjodu wara l-2020. Id-direttiva ETS riveduta hija pass sinifikanti biex l-UE tilħaq il-mira tagħha li tnaqqas l-emissjonijiet ta' gass b'effett ta' serra b'mill-inqas 40% sal-2030, kif maqbul taħt il-qafas ta' politika għall-klima u l-enerġija tal-UE għall-2030 , u tirrispetta l-impenji tagħha taħt il- Ftehim ta' Pariġi Bħala Presidenza ser naħdmu biex jinżamm ir-rwol ewlieni tal-UE fin-negozjati dwar il-konklużjoni tar-regoli ta' implimentazzjoni tal-Ftehim ta' Pariġi. It-tnaqqis fl-emissjonijiet ta' gass b'effett ta' serra mhux biss ser jikkontribwixxi għall-ġlieda kontra t-tibdil fil-klima iżda ser ikollu wkoll impatt pożittiv fuq it-titjib tal-kwalità tal-arja. Il-protezzjoni tal-ambjent u tas-saħħa taċ-ċittadini Ewropej hija waħda mill-prijoritajiet tal-Presidenza Bulgara. Neno Dimov, il-Ministru Bulgaru għall-Ambjent u l-Ilma L-iskema għall-iskambju ta' kwoti tal-emissjonijiet hija riformata bl-introduzzjoni tal-elementi li ġejjin: Il-limitu fuq il-volum totali ta' emissjonijiet ser jitnaqqas kull sena b'2.2% (fattur lineari ta' tnaqqis). L-għadd ta' kwoti li għandhom jitqiegħdu fir-riżerva tal-istabbiltà tas-suq ser jirdoppja temporanjament sa tmiem l-2023 (ir-rata ta' tqegħid). Fl-2023 ser jibda jitħaddem mekkaniżmu ġdid biex tiġi limitata l-validità tal-kwoti fir-riżerva tal-istabbiltà tas-suq 'il fuq minn ċertu livell. Id-direttiva ETS riveduta fiha wkoll għadd ta' dispożizzjonijiet ġodda li jħarsu lill-industrija mir-riskju tar-rilokazzjoni tal-emissjonijiet tal-karbonju u mir-riskju tal-applikazzjoni ta' fattur ta' korrezzjoni transsettorjali: Is-sehem ta' kwoti li għandhom jiġu rkantati ser ikun ta' 57 % , bi tnaqqis kondizzjonali tas-sehem tal-irkant bi 3 % jekk jiġi applikat il-fattur ta' korrezzjoni transsettorjali. Jekk jiskatta, dan ser jiġi applikat b'mod konsistenti fis-setturi kollha. Regoli riveduti dwar l-allokazzjoni bla ħlas ser jippermettu allinjament aħjar mal-livelli ta' produzzjoni attwali tal-kumpaniji, u l-valuri referenzjarji użati biex tiġi ddeterminata l-allokazzjoni bla ħlas ser jiġu aġġornati. Is-setturi bl-akbar riskju li jirrilokaw il-produzzjoni tagħhom barra mill-UE ser jirċievu allokazzjoni bla ħlas sħiħa . Ir-rata ta' allokazzjoni bla ħlas għal setturi inqas esposti għar-rilokazzjoni tal-emissjonijiet tal-karbonju ser tammonta għal 30 %. Wara l-2026, ser tibda eliminazzjoni gradwali ta' dik l-allokazzjoni bla ħlas għas-setturi inqas esposti, għajr għas-settur tat-tisħin distrettwali. riżerva għal min jidħol ġdid inizjalment ser ikun fiha kwoti mhux użati mill-perjodu attwali 2013-2020 u 200 miljun kwota mir-riżerva tal-istabbiltà tas-suq. Sa 200 miljun kwota ser jintraddu lura lir-riżerva tal-istabbiltà tas-suq jekk ma jintużawx matul il-perjodu 2021-2030. L-istati membri jistgħu jkomplu jipprovdu kumpens għall-ispejjeż indiretti tal-karbonju f'konformità mar-regoli dwar l-għajnuna mill-Istat. Id-dispożizzjonijiet dwar ir-rappurtar u t-trasparenza tjiebu wkoll. Informazzjoni ġenerali u l-passi li jmiss L-iskema għall-iskambju ta' kwoti tal-emissjonijiet tal-UE tistabbilixxi limitu massimu fuq kemm jistgħu jemettu CO2 l-industrija peżanti u l-impjanti tal-enerġija. Il-volum totali ta' emissjonijiet permessi jitqassam lill-kumpaniji bħala permessi li jistgħu jiġu skambjati. L-ETS hija pilastru ewlieni tal-politika tal-UE għall-ġlieda kontra t-tibdil fil-klima u l-għodda ewlenija tagħha biex tnaqqas l-emissjonijiet ta' gass b'effett ta' serra b'mod kosteffettiv. L-iskema, stabbilita fl-2005, hija l-ewwel suq importanti tal-karbonju fid-dinja u tibqa' l-akbar wieħed. Hija topera f'kull wieħed mit-28 pajjiż tal-UE flimkien mal-Iżlanda, il-Liechtenstein u n-Norveġja. L-ETS tillimita l-emissjonijiet minn aktar minn 11.000 installazzjoni li jużaw l-enerġija peżanti (impjanti tal-enerġija u impjanti industrijali) u linji tal-ajru li joperaw bejn dawn il-pajjiżi. L-iskema tkopri madwar 45% tal-emissjonijiet ta' gass b'effett ta' serra tal-UE. L-istabbiliment ta' prezz għall-karbonju u l-iskambju tiegħu jwasslu għal riżultati konkreti għall-ambjent: Fl-2020, l-emissjonijiet mis-setturi koperti mis-sistema ser ikunu 21 % inqas milli fl-2005. L-approvazzjoni formali fil-Kunsill illum hija l-pass finali fil-proċess leġislattiv. Id-direttiva l-ġdida ser tidħol fis-seħħ fl-għoxrin jum wara l-pubblikazzjoni tagħha fil-ġurnal uffiċjali. Direttiva li temenda d-Direttiva 2003/87/KE biex ittejjeb it-tnaqqis kosteffettiv tal-emissjonijiet u investimenti b'emissjonijiet baxxi tal-karbonju u d-Deċiżjoni (UE) 2015/1814 Riforma tal-iskema għall-iskambju ta' kwoti tal-emissjonijiet tal-UE – il-Kunsill japprova l-ftehim mal-Parlament Ewropew (stqarrija għall-istampa, 22/11/2017) Rieżami tal-iskema għall-iskambju ta' kwoti tal-emissjonijiet: Il-Kunsill jaqbel dwar il-pożizzjoni tiegħu (stqarrija għall-istampa, 28/02/2017) Ara l-paġna tal-laqgħa